Diari Oficial de la Generalitat Valenciana


Sumari del DOGV 5644, del 21-11-2007 (2007/13146)

RESOLUCIÓ de 16 de novembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Conselleria de Benestar Social de la Generalitat i l'Institut Universitari de Dret Públic, de la Universitat Rei Joan Carles, amb fins docents i d'investigació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5644

Data del DOGV
:   21-11-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/13147


Data del document
:   16-11-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Benestar Social
    * política familiar
    * cooperació administrativa
    * professió jurídica
    * política social

RESOLUCIÓ de 16 de novembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Conselleria de Benestar Social de la Generalitat i l'Institut Universitari de Dret Públic, de la Universitat Rei Joan Carles, amb fins docents i d'investigació.  
 [2007/13132]  
La conselleria de Benestar Social de la Generalitat i l'Institut Universitari de Dret Públic, de la Universitat Rei Joan Carles, han suscrit, després de la tramitació prèvia reglamentària, el 30 d'octubre de 2007, el Conveni marc de col·laboració amb fins docents i d'investigació, i en compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1501/2007, i que figura com a annex d'esta resolució.  
València, 16 de novembre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni marc de col·laboració entre la conselleria de Benestar Social, de la Generalitat Valenciana, i l'Institut Universitari de Dret Públic, de la Universitat Rei Joan Carles, amb fins docents i d'investigació.  
València, 30 d'octubre de 2007  
Reunits  
D'una part, el conseller de Benestar Social i vicepresident tercer del Consell, Juan Gabriel Cotino Ferrer, nomenat pel Decret 8/2007, 28 de juny, del president de la Generalitat, autoritzat per a la firma del present conveni per l'acord adoptat el 26 d'octubre de 2007 pel Consell de la Generalitat.  
D'una altra, Enrique Álvarez Conde, director de l'Institut Universitari de Dret Públic, en nom i representació del dit institut.  
Ambdós parts es reconeixen mútua capacitat per a obligar-se i convindre i de mutu acord,  
Exposen  
I. La conselleria de Benestar Social és el departament del Consell de la Generalitat Valenciana a què correspon exercir les competències relatives a polítiques dirigides a la cobertura de les necessitats personals o socials derivades de situacions de dependència, desigualtat o exclusió social, gestionant els programes en matèria de servicis socials, discapacitats, família, adopcions, infància, joventut i dona, així com la millora de la qualitat de vida de tots els ciutadans.  
II. L'Institut Universitari de Dret Públic de la Universitat Rei Joan Carles (d'ara en avant Institut de Dret Públic), ha sigut creat per la Universitat Rei Joan Carles per Acord de la seua Comissió Gestora, de 12 de desembre de 2001, i aprovat per Acord del Consell de Govern de la Comunitat de Madrid, de 28 d'abril de 2005, (BOCM de 13 de maig de 2005), com a centre d'investigació, docència i formació en els termes establits en la legislació de la Comunitat de Madrid, en els estatuts de la Universitat Rei Joan Carles i en els mateixos estatuts de l'institut.  
III. Que ambdós parts consideren d'interés rellevant per al desplegament dels seus respectius fins institucionals establir un marc de col·laboració en totes aquelles qüestions que afecten els seus respectius àmbits competencials i, en conseqüència, declaren la seua voluntat de col·laborar i acorden subscriure el present conveni marc, que es regirà per les següents  
Clàusules  
Primera. Objecte  
El present conveni marc, que s'establix com a via per a futures actuacions, té com a objecte fixar les línies generals de col·laboració entre l'esmentada conselleria de Benestar Social de la Generalitat Valenciana i l'Institut Universitari de Dret Públic per a l'organització conjunta de totes les activitats jurídiques, d'estudi, investigació, debat i docència que contribuïsquen al fi indicat i en particular per a:   
Col·laborar en l'estudi de projectes normatius i projectes pràctics.  
Elaborar conjuntament treballs d'investigació i estudis i col·laborar en la publicació i difusió de resultats en temes d'interés comú.  
Col·laborar en la celebració de cursos, seminaris, col·loquis o un altre tipus de trobades semblants, bé per mitjà de la seua organització conjunta o per mitjà de la incorporació de cada una de les parts als que convoque l'altra.  
Exercir funcions d'informació i assessorament recíproc en assumptes d'interés comú que faciliten la realització de les seues activitats respectives.  
Qualsevol altra funció que afecte les seues competències respectives.  
Segona. Desplegament  
En desplegament del present conveni marc i com a conseqüència dels objectius plantejats, es formalitzaran, de comú acord entre les parts, convenis específics en què es concretaran les actuacions o projectes que caldrà dur a cap, els terminis per a la seua execució i els compromisos que assumixen cada una de les parts.  
Tercera. Seguiment  
A fi d'impulsar les activitats de col·laboració objecte del present conveni i de garantir el seguiment adequat del seu desplegament, es constituirà una Comissió de Seguiment integrada per dos representants de cada una de les parts: d'un costat, com a representants de l'Institut de Dret Públic, Enrique Álvarez Conde, el seu director, i Alicia López de los Mozos Díaz-Madroñero, membre de l'institut; d'una altra, com a representants de la conselleria de Benestar Social, Mariano Vivancos Comes, sotssecretari, i Amparo Martín Fontelles, secretària general administrativa.   
La comissió es reunirà almenys una vegada a l'any i tantes vegades com calga per a la bona marxa de les activitats que es desplegaran en el marc d'este conveni.  
Quarta. Naturalesa  
El present conveni marc té naturalesa administrativa i regix en la seua interpretació i desplegament l'ordenament jurídic administratiu. En tot cas, amb caràcter subsidiari, per a resoldre els dubtes i les llacunes que puguen presentar-s'hi, caldrà ajustar-se al que disposa la vigent Llei de Contractes de les Administracions Públiques.  
Quinta. Vigència  
El present conveni marc tindrà vigència indefinida des del moment de la seua firma, sense perjuí de la seua extinció per mutu acord dels firmants, així com per decisió unilateral d'algun.  
La resolució d'este conveni marc no afectarà el desplegament de les activitats que s'hagueren iniciat amb anterioritat i les parts es comprometen a garantir el seu compliment fins a la seua total conclusió.  
I perquè conste i tinga els efectes oportuns, en prova de conformitat, ambdós parts firmen este document, en dos exemplars, al lloc i en la data indicats a l'encapçalament i queda un exemplar en poder de cada una.  
El conseller de Benestar Social i vicepresident tercer del Consell. Juan Cotino Ferrer   
El director de l'Institut de Dret Públic. Enrique Álvarez Conde